Kaalkop maak Kaapse draai | Netwerk24
Nataniël gaan vier konserte in die Kaap hou.
Vir die optredes kan aanhangers 'n keur van musiek en stories verwag. Dit sal uit 'n mengsel van ou en nuwe materiaal bestaan.
Op 8 Januarie is dit die pianis Charl du Plessis se 20ste jaar saam met Nataniël op die verhoog.
En wat is die voël sonder die vere? Vir al die optredes sal Nataniël soos oudergewoonte in Floris Louw se kostuums uitgevat wees.
Die eerste optrede is op 27 November in die NG kerk Franschhoek. Dit sal die eerste keer in byna 20 jaar wees dat hy in sy "geliefde kerkie" optree.
Op 28 November bied hy 'n somerkonsert in die glaskatedraal op die Blaauwklippen-plaas buite Stellenbosch aan. Ná die optrede is daar ook 'n spesiale ete waarvoor konsertgangers kan bespreek. Vir bogenoemde twee optredes sal Nataniël die verhoog met Du Plessis deel.
Op 13 Desember tree hy in die ouditorium van die Hoërskool Durbanville op vir die skool se jaarlikse Kerskonsert, en op 14 Desember word hierdie vertoning by die Paul Cluver-amfiteater buite Grabouw aangebied. Benewens Du Plessis wat klavier speel, sal Werner Spies baskitaar speel en Peter Auret die tromme.